
Васил Панев – удостоен със златната значка на НАСГБ – председател на Съюза на глухите в България, пред списание „Звук и светлина”

ПЪТЯТ НИ Е ИЗПЪЛНЕН 
С  ДОСТОЙНИ ДЕЛА

- Г-н Панев, в непродължителен срок Вие празнувате два юбилея - Ваш личен- 75 години, настъпил през настоящата 2008 г., и 75 годишнина на СГБ, която ще се навърши идната 2009 г. Приемете поздравленията и благопожеланията на хората от Националната асоциация на сляпо-глухите в България, нейния Управителен съвет и лично от нейния председател Димитър Парапанов. Знае се, че освен празник, всеки юбилей е и повод за размисъл и равносметка. Каква е Вашата равносметка за отминалите години както в личен, така и в обществен план, доколкото те могат да се отделят?

-За мен е много приятна поканата ви да гостувам във вашето списание в навечерието на Новата година. 75-годишният юбилей, който ще празнува Съюзът на глухите в България през 2009 г., е наистина забележителен. Всички ние се гордеем с постигнатото - та нашият изминат път е не само дълъг, но и изпълнен с достойни дела. През тези години СГБ е бил не само стожер за хората с увреден слух, но и съподвижник на всички хора с увреждания в стремежа им да живеят достойно.

Равносметката ми и в личен план е добра - що се отнася до семейството ми. Но повярвайте, всички мои близки, във всичките години от съвместния ни живот, са били свързани с делото, на което отдавам силите си - а това е достойнството и добруването на нечуващите.

-  Под Ваше ръководство Съюзът на глухите в България извървя дълъг и успешен път. Какви са новите цели и задачи пред съюза в светлината на новите реалности и изисквания?

- За съжаление, днес животът ни изправя пред едни необичайни и неприятни предизвикателства. Сега близо 850 хил. българи с увреждания са поставени в несигурност. На първо място, на всички нас ни е нужно действащо законодателство, съобразено с Конвенцията на ООН за правата на хората с увреждания. Нямаме точни отговори от правителството на предложенията ни и на протестните ни изявления за нередностите, нерешените проблеми и пренебрегваната ни позиция по нормативните актове. Какво е това, ако не мълчалив отказ на днешните управляващи да решават проблемите на хората с увреждания? Дори нещо повече - пренебрегват се и становищата на Националния съвет за интеграция на хората с увреждания, който е законният партньор на правителството. Това за нас е обикновена дискриминация над инвалидите.

Днес нашите цели и задачи се свързват с привеждането на българското законодателство в съответствие със законите на ЕС по отношение на хората с увреждания - за тяхното добро образование, за опазването на тяхното здраве, за подобряването на техния бит. В годините на прехода. За съжаление, се ''стопиха" някои от най-важните ни завоевания. Производствените ни предприятия "Тих труд", чиято печалба осигуряваше добър живот на членовете ни и на техните семейства, работят на загуба, а броят на трудоустроените хора намалява. Почивните ни бази и общежитията също вече се подържат трудно. А политиката на правителството продължава да е неадекватна към нуждите ни. Няма - все още няма - изработена държавна стратегия за хората с увреждания.

- Между СГБ u НАСГБ винаги са съществували близки отношения на разбирателство и взаимопомощ. В тази насока сега са и общото ни участие в създаването на Протестна нота за Втория протест на хората с увреждания и предложенията за вмъкване на нови точки към нея, касаещи жизненоважни въпроси за глухите и сляпо-глухите хора - признаването на жестомимичния език и тактилната комуникация за официални форми на общуване, в съответствие с Конвенцията на ООН за правата на хората с увреждания. Как виждате бъдещето на тези взаимоотношения, за да допринасят те за още по-успешната работа на двете организации и още по-голяма полза за техните членове, които в немалка степен са едни и същи?

- Нашите две организации винаги са били неразривно свързани. Уважението ни в годините е било дълбоко, почтително и взаимно. Ние от СГБ никога не сме разделяли живота и усилията си с вас. И в протестите си сме заедно, защото общи и жизненоважни са и нашите нужди - за признаването на жестомимичния език и тактилната комуникация като официални форми за общуване, а и за общата ни цел за решаване на поне част от тежките ни проблеми. Само и единствено заедно ще успяваме да се борим и ще преодоляваме съпътстващите ни трудности.

- Какво бихте пожелали на хората от НАСГБ в навечерието на новата 2009 година?

- Разбира се, пожелавам здраве! Иска ми се да повярвам, че всеки един от вас ще успее да намери през Новата година своето единствено, макар и малко, житейско щастие. Нека то да е в семейството ви, нека да е в работата ви, нека да е в жизненото поприще на вашите таланти. Искам да са щастливи децата ви, да успяват дори повече от нас. Искам да вярвам, че ще има повече радост в душата ви повече усмивки на лицата ви! А за другото - ще бъдем заедно!

